Trump sit groot regstryd voort | Maroela Media
Die Amerikaanse president Donald Trump het Dinsdag voortgegaan met regstappe om die uitslag van verlede week se verkiesing te betwis.
Die Amerikaanse prokureur-generaal, William Barr, het federale aanklaers intussen opdrag gegee om enige "beduidende" bewerings van verkiesingsongerymdhede te ondersoek.
Trump en sy Republikeinse bondgenote hou vol dat daar grootskaalse kiesbedrog gepleeg is.
Trump het steeds nie toegegee dat aangewese pres. Joe Biden die verkiesing gewen het nie. Biden het meer as die 270 stemme wat die kieskollege vereis op hom verenig om die stryd te wen.
Die Trump-kamp het reeds verskeie hofsake aanhangig gemaak waarin beweer word die verkiesingsuitslae was gebrekkig. Regters het reeds hofsake in Michigan en Georgia van die hand gewys en kenners sê Trump se kans om die verkiesingsuitslag in die howe te betwis, is bitter skraal.
Barr het Maandag aan aanklaers gesê dat verregaande bewerings nie gronde vir ondersoek moet wees nie, maar sy brief aan hulle het nie aangedui of die departement van justisie enige kiesbedrog wat die uitslag van die verkiesing kan raak, gevind het nie.
Hy het wel gesê hy gee aanklaers toestemming om beduidende bewerings van ongerymdhede met stemme en die tel van stembriewe te ondersoek.
Richard Pilger, wat reeds jare lank die direkteur van die verkiesingsbedrogeenheid is, het in 'n interne e-pos sy bedanking aangekondig nadat hy kennis geneem het van die "nuwe beleid en die gevolge daarvan".
Pres. Donald Trump en sy vrou Melania. (Alex Brandon/AP)
Biden se kamp het aangevoer Barr vuur Trump se verregaande bewerings oor bedrog aan.
"Dit is die soort bewerings wat die president en sy regsverteenwoordigers elke dag onsuksesvol maak, terwyl hul regsake die een ná die ander uit die howe gegooi word," het Bob Bauer, 'n senior Biden-raadgewer, gesê.
Trump se veldtog het Maandag 'n hofsaak aanhangig gemaak om amptenare in Pennsilvanië te verhoed om Biden se oorwinning in die staat formeel te verklaar. Die bewering is dat die staat se posstemstelsel die Amerikaanse grondwet skend omdat dit 'n onwettige tweeledige kiesstelsel skep waar 'n persoon wat by 'n stempunt opdaag aan groter oorsig onderwerp word as iemand wat 'n posstem uitbring.
Die saak is aanhangig gemaak teen Kathy Boockvar, Pennsilvanië se staatsekretaris, en andere.
Prof. Jessica Levinson, verbonde aan die Loyola Law School in Los Angeles, het gesê die jongste hofsake gaan waarskynlik nie hond haaraf maak nie en klink soos 'n oprakeling van talle van die betoë wat Trump se regspan ook buite die hofsale gerig het.
Trump se herverkiesingspan het Maandag gevra vir geduld terwyl bewerings van kiesbedrog ondersoek word. "Die verkiesing is nog lank nie verby nie," het Kayleigh McEnany, die Withuis se perssekretaris – maar in haar hoedanigheid as Trump-raadgewer – gesê.
Biden het reeds begin werk maak van sy oorgang na die Withuis en gaan onder meer wegspring met die Gesondheidsorgwet, ook bekend as Obamacare.
Trump en sy Republikeine het al herhaaldelik probeer om weg te doen met die wet wat in 2010 onder oudpres. Barack Obama deurgevoer is. Biden was destyds sy adjunk.
Terwyl Biden met sy werk begin, oorweeg sy span regstappe oor die federale agentskap se vertraging in die erkenning van Biden se oorwinning oor Trump. Die Algemene Dienste-administrasie (GSA) erken gewoonlik 'n presidensiële kandidaat wanneer dit duidelik is wie gewen het sodat die oorgang van mag kan begin plaasvind.
Dit het steeds nie gebeur nie en wetgewing stippel ook nie uit wanneer presies die administrasie moet optree nie. Emily Murphy, wat in 2017 as hoof van die GSA deur Trump aangestel is, het nog nie beslis dat 'n wenner duidelik blyk nie.
'n Amptenaar in die Biden-kamp het aan verslaggewers gesê dit is nou tyd vir die GSA om die aangewese president te erken en as hy dit nié doen nie, sal die span regstappe oorweeg.
Ek hoop van harte dat die Biden kamp op hulle neuse duik.. Ek vertrou nie die sniffer en sy heksie nie.. Ek dink onder Biden gaan ons baie proteste sien opvlam in Amerika… Wet en order gaan maak gepaard met n goeie Christenskap…
Baie geboelie deur die Biden kamp. Twintig jaar gelede was Amerika in dieselfde posisie todat die hof die saak beslis het. As Biden omgee vir die waarheid behoort hy nie om te gee dat sake afgehandel en klaar ondersoek word nie.
Ek twyfel glad nie dat daar wel vuilspel was met die stemmery. Al wat ek kan sê is nou is hulle moeilikheid geboek. Daar word al klaar begin met die Gesondheidsorg van Obama. Die one world order is baie gierig en uitgeslape om baas te speel oor al wat mens is. Soos die spreekwoord lui spyt is 'n goeie ding hy kom net te laat. En dit sal die Demokrate daar beslis baie gou uitvind. Trump se geveg is nie teen vlees en bloed nie maar teen die bose magte en bose geeste in die lug. Wakker slaap mense ons… Lees meer »
Daar moet nog baie water in die see loop voor Biden amptelik as president bekragtig sal word.
Die posstemme se prosedures en geldigheid is mos reeds voor die verkiesing deur die verkiesingsowerhede vasgestel en bekragtig en AL die partye was ingelig. Hoe kan jy nou na die tyd se die posstemme het nie dieselfde "waarde of stemkrag" as die ander stemme nie. Trump raak nou totaal en al belaglik. As hy 'n probleem met die posstem-prosedure gehad het, moes hy VOOR die verkiesing hof toe gehardloop het.